送僧方及南謁柳員外
作者：劉禹錫
朝代：唐

paragraphs: 昔事廬山遠，精舍虎溪東。
朝陽照瀑水，樓閣虹霓中。
騁望羨游雲，振衣若秋蓬。
舊房閉松月，遠思吟江風。
古寺歷頭陀，奇峰扳祝融。
南登小桂嶺，却望歸塞鴻。
衣裓貯文章，自言學雕蟲。
搶榆念陵厲，覆簣圖穹崇。
遠郡多暇日，有詩訪禪宮。
石門聳峭絕，竹院含空濛。
幽響滴巖溜，晴芳飄野叢。
海雲懸颶母，山果屬狙公。
忽憶吳興郡，白蘋正葱蘢。
願言挹風采，邈若窺華嵩。
桂水夏瀾急，火山宵焰紅。
三衣濡菌露，一錫飛煙空。
勿謂翻譯徒，不爲文雅雄。
古來賞音者，燋爨得孤桐。